## Odluka o usvajanju "Jamstvenog programa žene poduzetnice" Hrvatske agencije za malo gospodarstvo

### NN 33/2011 (21.3.2011.), Odluka o usvajanju "Jamstvenog programa žene poduzetnice" Hrvatske agencije za malo gospodarstvo

VLADA REPUBLIKE HRVATSKE

747

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009), Vlada Republike Hrvatske je na sjednici održanoj 10. ožujka 2011. godine donijela

ODLUKU

O USVAJANJU »JAMSTVENOG PROGRAMA ŽENE PODUZETNICE« HRVATSKE AGENCIJE ZA MALO GOSPODARSTVO

I.

Usvaja se Jamstveni program Hrvatske agencije za malo gospodarstvo, i to:

– »Jamstveni program žene poduzetnice«.

Jamstveni program iz stavka 1. ove točke sastavni je dio ove Odluke.

II.

Obvezuje se Hrvatska agencija za malo gospodarstvo da, u roku od 30 dana od dana donošenja ove Odluke, pripremi sve potrebne akte za provedbu Jamstvenog programa iz točke I. ove Odluke.

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 311-01/11-02/02

Urbroj: 5030120-11-1

Zagreb, 10. ožujka 2011.

Predsjednica
Jadranka Kosor, dipl. iur., v. r.

JAMSTVENI PROGRAM ŽENE PODUZETNICE

1. Cilj programa

Cilj Programa je omogućavanje lakšeg pristupa žena financijskim sredstvima, odnosno poticanje financiranja ženskog poduzetništva.

Potiče se osnivanje, početak i razvoj poslovanja subjekata malog gospodarstva u većinskom vlasništvu žena, sukladno Akcijskom planu za provedbu Strategije razvoja ženskog poduzetništva u Republici Hrvatskoj za razdoblje 2010. – 2013.

Hrvatska agencija za malo gospodarstvo (u daljnjem tekstu: HAMAG) u okviru ovog Programa izdaje jamstva za pokriće dijela glavnice kredita, koje kreditne institucije (u smislu Zakona o kreditnim institucijama) i druge pravne osobe koje odobravaju kredite, sa sjedištem u Republici Hrvatskoj (u daljnjem tekstu: kreditori) odobravaju subjektima malog gospodarstva.

2. Opći uvjeti za podnošenje zahtjeva za jamstvo

Pravo na podnošenje zahtjeva za jamstvo temeljem ovog Programa imaju subjekti malog gospodarstva definirani Zakonom o poticanju razvoja malog gospodarstva, koji udovoljavaju Općim i Posebnim uvjetima za podnošenje zahtjeva za jamstvo i to kako slijedi:

1. koji imaju sjedište u Republici Hrvatskoj,

2. kojima je struktura vlasničkog kapitala najmanje 51% u privatnom vlasništvu,

3. koji imaju u cijelosti zatvorenu financijsku konstrukciju ulaganja,

4. koji nemaju nepodmirenih obveza prema državi,

5. koji nisu u financijskim teškoćama, sukladno definiciji iz propisa o državnim potporama,

6. čiji žiro-račun nije neprekidno blokiran dulje od 30 dana (iznimno dulje prema posebnoj odluci HAMAG-a) u posljednjih 6 mjeseci,

7. koji zadovoljavaju kriterije boniteta, prema metodologijama i procedurama HAMAG-a,

8. čije je ulaganje ekonomski opravdano, prema metodologijama i procedurama HAMAG-a.

Pravo na jamstvo nemaju subjekti malog gospodarstva koji planiraju ulaganja u djelatnosti za koje se ne može odobriti jamstvo, sukladno Pravilniku o dodjeli jamstava HAMAG-a.

3. Posebni uvjeti za podnošenje zahtjeva za jamstvo

Pravo na jamstvo temeljem ovog Programa imaju subjekti malog gospodarstva:

1. koji imaju registriranu djelatnost,

2. u kojima jedna ili više žena posjeduju najmanje 51% kapitala ili su žene registrirane vlasnice subjekta malog gospodarstva, i

3. čiju upravu vodi žena.

4. Vrste ulaganja za koje se može izdati jamstvo

Zahtjev za jamstvo podnosi se za kredite kojima se financiraju ulaganja u poslovne svrhe.

Jamstvo se izdaje za kredite odobrene za:

1. financiranje ulaganja u dugotrajnu imovinu

2. financiranje ulaganja u kratkotrajnu imovinu.

Dopušteni udio kratkotrajne imovine u kreditu je najviše 30% od iznosa kredita.

Odluku o povećanju dopuštenog udjela kratkotrajne imovine u pojedinačnom kreditu donosi Uprava HAMAG-a.

Ukoliko se radi o refundaciji uloženih sredstava koje je subjekt malog gospodarstva ranije uložio u projekt, Uprava HAMAG-a može donijeti pojedinačnu odluku o visini refundiranog udjela.

5. Uvjeti programa

Jamstvo se izdaje kao instrument osiguranja povrata kredita.

Najviši iznos kredita za koji se izdaje jamstvo je 700.000,00 kuna.

Najviši iznos jamstva je u visini 70% od dokumentiranih nenaplaćenih potraživanja po glavnici kredita.

Kamatna stopa, ročnost i naknade za kredite za koje HAMAG izdaje jamstvo mogu se regulirati sporazumom između HAMAG-a i kreditora.

Za jamstvo u kojem je sadržana državna potpora male vrijednosti, naknada za izdavanje jamstva obračunava se jednokratno u visini od 0,95 % iznosa jamstva, a naknada za korištenje jamstva obračunava se godišnje u iznosu 0,01 % neotplaćenog dijela glavnice kredita. Navedene naknade se uračunavaju u iznos dopuštene državne potpore male vrijednosti, sukladno Pravilniku o dodjeli jamstava HAMAG-a.

Uprava HAMAG-a može posebnom odlukom određivati drugačiju visinu naknada ovisno o uvjetima na tržištu.

6. Jamstvo kao državna potpora

HAMAG izdaje jamstva u skladu s Pravilnikom o dodjeli jamstava HAMAG-a i propisima o državnim potporama, u pravilu kao državnu potporu male vrijednosti.

Visina jamstva ne smije prelaziti dopušteni intenzitet državne potpore utvrđen propisima o državnim potporama.

7. Zahtjev za jamstvo

Zahtjev za jamstvo podnosi i potpisuje subjekt malog gospodarstva na propisanom obrascu, uz supotpis kreditora.

Zahtjevu se prilaže propisana dokumentacija kreditora, subjekta malog gospodarstva i projekta.

Popis propisane dokumentacije utvrđuje Uprava HAMAG-a i objavljuje na službenoj internet stranici HAMAG-a.

8. Postupak izdavanja jamstva

HAMAG donosi pojedinačne odluke o odobravanju jamstva sukladno svojim metodologijama i procedurama.

Način izdavanja jamstva HAMAG može regulirati sporazumom odnosno ugovorom s kreditorom i subjektom malog gospodarstva.

9. Instrumenti osiguranja

HAMAG može uzimati instrumente osiguranja za izdana jamstva.

Potrebne instrumente osiguranja, HAMAG procjenjuje prema internoj metodologiji za procjenu rizika.

10. Uvjeti korištenja kredita

Kreditor je dužan isplatiti sredstva kredita namjenski na žiro-
-račune dobavljača i izvođača radova, sukladno investicijskom projektu ili poslovnom planu.

Dio kredita namijenjen ulaganju u kratkotrajnu imovinu, sukladno investicijskom programu ili poslovnom planu, može se doznačiti izravno na žiro-račun subjekta malog gospodarstva.

U slučaju refundacije ranije uloženih sredstava u projekt, o čijoj visini Uprava HAMAG-a donosi pojedinačnu odluku, isplata će se izvršiti izravno na žiro-račun subjekta malog gospodarstva.

11. Praćenje i kontrola namjenskog korištenja kredita

Subjekt malog gospodarstva i kreditor obvezni su dostavljati HAMAG-u dokumentaciju o namjenskom korištenju kredita, temeljem čega HAMAG utvrđuje namjensko korištenje.

Način dostave, kontrolu i vrstu dokumentacije o namjenskom korištenju kredita propisuje HAMAG sporazumom odnosno ugovorom s kreditorom i subjektom malog gospodarstva.

12. Obveze tijekom trajanja jamstva

Za vrijeme trajanja jamstva, kreditor je obvezan redovno izvješćivati HAMAG o stanju kredita za koje je HAMAG izdao jamstvo, u rokovima i na način utvrđen sporazumom s kreditorom.

Subjekt malog gospodarstva obvezan je za vrijeme trajanja jamstva redovno dostavljati HAMAG-u svoja financijska izvješća i drugu dokumentaciju utvrđenu ugovorom.

13. Isplata jamstva

Isplatu jamstva HAMAG izvršava u roku i na način definiran jamstvom, sporazumom odnosno ugovorom.

14. Završne odredbe

Odnosi HAMAG-a s kreditorom i subjektom malog gospodarstva reguliraju se sporazumom odnosno ugovorom.

Donošenje provedbenih akata i tumačenje pojedinih točaka Programa u nadležnosti je Uprave HAMAG-a.

Program traje tri godine od datuma objave u »Narodnim novinama«, a po potrebi se može produžiti.

Predsjednik Upravnog odbora
Ministar gospodarstva,
rada i poduzetništva
mr. sc. Đuro Popijač, v. r.

Odluka, NN 33/2011-747